ઓસાનબ્રુક નામના જર્મન શહેરમાં એક રોમન કેથલિક કામદાર કુટુંબમાં 22 જૂને ઈ.સ. 1898માં એનો જન્મ. પિતાનું નામ પીટર રિમાર્ક ને માનું નામ અન્ના મારિયા. માત્ર અઢાર વર્ષની ઉંમરે એની જર્મન લશ્કરમાં ભરતી કરાય છે. 12 જૂન ઈ.સ. 1917ના રોજ પશ્ચિમને મોરચે મોકલાય છે. એની નિમણૂક ફ્રાન્સમાં આવેલ હેમલેન્ગલૅટ નામની જગ્યામાં સેકન્ડ ગાર્ડ્સ રિઝર્વ ડિવિઝનમાં થાય છે.. 23મી જુલાઈ ઈ.સ. 1917ના રોજ ગોળીબારમાં ગંભીર રીતે ઘાયલ થાય છે. ડાબો પગ, જમણો હાથ અને ડોક પર જખ્મી થતાં લશ્કરી હોસ્પિટલમાં દાખલ કરાય છે અને યુદ્ધની સમાપ્તિ સુધી સારવાર અર્થે અહીં જ રહેવું પડે છે.